Il-personalità li intervistajt illum hija eżempju ċar ta' kif il-bniedem m'għandu qatt jgħid li huwa tard wisq fil-ħajja u lanqas m'għandu jaqta' qalbu għax forsi m'għadux żgħir. Fil-fatt, l-attriċi li intervistajt illum hija Sharon Ferris, li daħlet fix-xena tar-reċtar ftit ilu. Minkejja dan, qed ikollha suċċess f'dan il-qasam. Sa ftit ilu, Sharon kienet tinterpreta l-karattru ta' Veronica fit-teledramm Libra, fuq One TV. Sharon Ferris għandha 39 sena, hija mill-Ħamrun imma tgħix Baħar iċ-Ċagħaq. Sharo hija miżżewġa u għandha tifla ta' 14-il sena. Ilha taħdem fis-servizz pubbliku għal dawn l-aħħar 21 sena. Minbarra d-drama, Sharon tħobb is-safar, it-tisjir, il-make-up, il-kura tal-wiċċ, il-moda u l-mużika. Is-safar tħobbu ħafna u żaret diversi pajjiżi kemm fl-Ewropa kif ukoll l-Amerika. L-aktar għal qalbha hu li tara kulturi differenti u żżur is-sbuħija tal-pajjiż, u ma jonqosx xi ftit xiri minn fejn tkun. Minn età żgħira xtaqet tidħol fid-dinja tal-ispettaklu. "Kont niċċassa nħares lejn il-programmi televiżivi Taljani, u kont dejjem ngħid kemm nixtieq xi darba nkun bħalhom imma, sfortunatament, il-ħajja ma kinitx wisq faċli. Sitt snin ilu bdejt nitħarreġ fid-drama mal-Freespirit Acting. Minn hemmhekk dħalt fil-qasam tar-reċtar, fejn kont parti minn dramm li tellajna u ħadt sehem ukoll fi drama fuq it-telviżjoni lokali," bdiet tgħidli Sharon dwar il-bidu tagħha fix-xena tad-drama lokali. Id-drama huwa mezz kif bl-immaġinazzjoni tidħol f'dinja oħra Sharon issostni li d-drama għenitha ssib lilha nnifisha u ssir aktar kunfidenti. "Id-drama hija mezz kif bl-immaġinazzjoni tidħol f'dinja oħra, billi tinterpreta karattri differenti. It-telespettatur Malti japprezza d-drama Maltija u, apparti s-sodisfazzjon, dan jagħmlilna l-kuraġġ biex naħdmu aktar bil-qalb." Kompliet tgħidli li bejn teatru u televiżjoni ma għandhiex preferenza speċjali; anzi t-tnejn jogħġbuha, imma fit-teatru tħoss li l-pubbliku jħossu aktar viċin tal-attur u l-apprezzament jinħass iktar. Fuq nota personali, Sharon hija ammiratriċi kbira tal-grupp rock Amerikan Bon Jovi. Xtaqt inkun naf x'jaffaxxinaha eżatt f'dan il-ġeneru ta' mużika. "Jiena nħobb il-mużika rock u fan kbira tal-grupp Amerikan Bon Jovi, u saħansittra tlajt Londra għall-kunċert tagħhom –esperjenza indimentikabbli. Normalment dik li ħafna jsejħulha storbju mhi xejn ħlief, bħal kull diska oħra, deskrizzjoni ta' esperjenza li toffri l-ħajja ta' kuljum imdawra f'lirika u ħsejjes strumentali," sostniet Sharon. Fil-ħajja qatt mhu tard Ta' min jgħid li, minħabba li kellha ċertu responsabbiltà familjari, Sharon daħlet fix-xena tar-reċtar dan l-aħħar u mhux bħal ħafna li jkunu bdew minn ċkunithom. B'hekk iddiskutejt magħha jekk tħosshiex li tilfet xi żmien partikolari minn ħajjitha, jew jekk tħossx li xorta kisbet dak li forsi m'għamiltx qabel. "Qatt mhu tard li twettaq ix-xewqa li jkollok u, fl-opinjoni tiegħi, xorta rnexxieli nilħaq l-għan mixtieq. Madankollu, nemmen li kieku bdejt fil-qasam tar-reċtar f'età iżgħar kien ikolli aktar opportunitajiet u esperjenza. Stajt ninterpreta aktar karattri bi rwoli differenti tul is-snin," saħqet Sharon. Xtaqt inkun naf aktar fuq il-fatt li l-atturi jridu jitgħallmu diversi linji bl-amment. B'hekk, lil Sharon staqsejtha jekk tħossx li dan huwa proċess tal-pappagalli, u b'liema mod jirnexxilha titgħallem il-linji tagħha bl-amment. "Naqbel li, sa ċertu punt, ikollok titgħallem il-linji bl-amment, però, meta jirnexxilek tidħol fil-karattru, dan isir parti minnek u jkun aktar faċli li tiftakarhom u tinterpretahom b'mod naturali u realistiku," saħqet Sharon. Meta mistoqsija dwar l-ammont ta' ħin, ħlas miżeru u ċertu kundizzjonijiet li, sfortunatament, iħabbtu wiċċhom magħhom atturi lokali, Sharon insistiet i li hi personali temmen li, bħal f'kollox, hemm lok għal titjib, però, min bħalha jħobb id-drama, jagħmel ix-xogħol bil-passjoni u b'ċerta dedikazzjoni. Fl-aħħar ta' din l-intervista Sharon enfasizzat biex il-qarrejja tal-gazzetta KullĦadd ikomplu jagħtu l-appoġġ tagħhom lit-talent Malti biex b'hekk ikunu jistgħu joffru produzzjonijiet ta' livell aktar għoli.